Burjassot Ràdio torna a sonar, després d’un mes parada per avaria
2025-07-24

Hui (14-07-2015), a les 9.30 h, la sintonia del Butlletí Informatiu de Burjassot Ràdio tornava a sonar des de la 93.8 de la FM. Acaba el particular “temps de silenci” que ha regnat en la ràdio des de fa un mes. Després d’un cap de setmana d’emissió en proves- l’emissor es va engegar divendres passat a les 13.15 h- la normalitat ha tornat hui a l’emissora municipal.

Va ser dilluns passat 15 de juny quan, a causa d’una forta tempesta elèctrica que es va produir cap a les 19.30 h, la ràdio es va quedar muda. Un dels rajos que van caure sobre la zona de la Casa de Cultura, on està situada l’emissora, va deixar greument danyada l’antena i pràcticament tot l’equip emissor, a més de la taula de so, situada en els estudis de Burjassot Ràdio. A més, l’aparell elèctric, juntament amb l’aiguat que va caure, va afectar, greument també, a molts serveis i instal·lacions, sobretot de tipus informàtic, de l’Institut Municipal de Cultura i Joventut.

A partir de l’endemà de l’avaria, es va iniciar un llarg procés que va començar amb una anàlisi exhaustiva de l’abast de tots els danys que el raig havia generat, per a després començar un altre procés, en aquest cas, el d’adquisició de nous equips que substituïren als quals havien quedat inservibles i el de reparació i instal·lació de l’antena i nou equip emissor.

Desafortunadament, aquest mes de parada ha coincidit amb el final de temporada de tots els programes que s’emeten en franja vespertina i nocturna, els quals tornaran el pròxim mes de setembre. Durant els dies que queden del mes de juliol, la programació habitual en la franja matinal de Burjassot Ràdio torna a la normalitat, des de hui mateix.